籃姑

籃姑，又叫做菜籃姑、籃仔姑，係廣東、福建、臺灣鹿港客家人傳說中嘅女性，而且重流傳到去馬來西亞安順嘅客家移民嗰度。啲人通常喺中秋嗰時會用竹籃做道具，用類似扶乩嘅方式問佢嘢，而安順嘅客家人就係喺七夕咁做。

類似嘅習俗有用凳做道具嘅椅仔姑，學者認為兩樣都係由用糞箕做道具嘅紫姑演變出嚟嘅廁神。

儀式
喺廣東只係畀女人玩同睇，中秋節要喺屋入面啲人睇唔到嘅地方，將女人杉披喺有椰子殼嘅竹籃嚟代表籃姑，然後兩個女性盤坐喺地下用雙手拖住個竹籃，前面放一張矮凳，跟住佢哋一齊唱：「請籃姑，請籃姑，你係佛山人氏女，你係省城人士娘，家婆嚴令吞金死，丈夫嚴令早辭陽。」如果靈魂上到個籃度，就會向矮凳唔停咁叩頭，啲人就有得問佢嘢，個籃會用叩頭嘅次數嚟答。

廣東梅州嘅中秋節夜晚，兩個女人會一齊捧住一個菜籃，上面襟件杉，另一個人就一路燒衣紙一邊唱：「菜籃姐，菜籃姑，八月十五請你下來嬲一晡。你愛來只管來，莫在河唇河喙攪溜苔。燈芯搭橋你愛過，竹葉撐船你愛來。」

福建詔安嘅中秋夜，啲人用彩纸畫眼、鼻、口，貼喺個菜籃度，由二個姑娘喺兩邊撑住，一班人圍埋一齊搞。如果個籃會搖擺，就講：「籃姑嚟喇。」，就可以問佢嘢。

馬來西亞安順市嘅廣東客家移民會喺七夕前一晚拜七姐，夜晚八點至第日凌晨兩點，後生女會聚喺屋企門口前面，由兩個人托住穿過竹籃木棍兩端，用廣東話唸出：「籃姑籃娘，請妳出來商量。」如果籃姑嚟咗，鎖匙串就會發出聲響，竹籃插住嘅香煙會好似有人食咁發光。問嘢嗰陣，成個竹籃會傾埋一邊 up6 頭三次。少女多數係問姻緣。未結婚嘅少女食素一日會易啲達成；如果有嫁咗人嘅女性企埋一齊，就難啲請出，因為籃姑係畀佢家婆刻薄致死，所以唔鍾意以家婆身份出現嘅女人。

喺鹿港嘅中秋習俗都有呢個儀式。手攞住個籃嘅女仔喺周圍嘅同伴唸咒之後，開始唔自覺咁喊，個頭搖。作家保真認為咁嘅風俗帶有邪氣嘅迷信。

打小人
嫁娶屋

攷

嶺南民間信仰
中秋節
客家文化
馬來西亞華人文化